| Medaljeoversikt |
| --- |
| Friidrett: |
| Konkurrerte for Spanias flagg Spania |
| Friidrett EM i friidrett innendørs |
| Sølv | Praha 2015 |  Tresteg  |

**Pablo Torrijos Navarro** (født 12. mai 1992 i Castellón de la Plana i Comunitat Valenciana) er en spansk friidrettsutøver som konkurrerer i lengdehopp og tresteg. Han har sølv i tresteg fra EM i friidrett innendørs 2015 som fremste meritt, der han satte spansk rekord med 17,04 meter.

Idrettskarriere
---------------

Torrijos ble spansk ungdomsmester i tresteg i 2008, og debuterte internasjonalt ved Ungdoms-VM i friidrett 2009 i Brixen i Italia, der han ble slått ut i kvalifiseringsrunden både i tresteg (10.-plass) og lengdehopp (18.-plass). Han deltok også ved European Youth Olympic Festival i 2009, men lengden hans på 6,77 meter var bare 16. beste lengde i kvalifiseringen, så han nådde ikke finalen.

I 2010 deltok han ved Gymnasiaden i Doha, der han kom på 8.-plass i tresteg, og året etter kom han på 6.-plass i tresteg ved junior-EM i friidrett 2011. Han ble også spansk juniormester innendørs i 2011. 

Han ble spansk U23-mester i tresteg innendørs i 2013, og han ble også spansk mester utendørs i samme øvelse, både i U23- og seniorklassen. Dette var hans første spanske mesterskap som senior. Ved U23-EM i friidrett 2013 i Tammerfors i Finland kom han på 8.-plass med 16,06 meter. 

I 2014 ble han spansk mester i tresteg både innendørs og utendørs. Ved innendørsmesterskapet hoppet han 16,55, som var personlig rekord og det syvende lengste spanske hoppet i historien. Ved utendørsmesterskapet satte han spansk rekord med 16,87 meter. Internasjonalt deltok han ved Lag-EM i friidrett 2014, der Spania deltok i Super League, og med 16,16 meter kom han på 6.-plass. Han deltok også ved EM i friidrett 2014, der han kom på 8.-plass med 16,56 meter. 

Torrijos ble spansk mester innendørs for andre gang i februar 2015, da han hoppet 17,03 meter, som var spansk rekord. Han deltok ved EM i friidrett innendørs 2015, der han satte spansk rekord med 17,04 meter i finalen, og kom på 2.-plass bak portugisiske Nelson Évora. I august vant han det spanske mesterskapet utendørs, med 16,61 som beste hopp. 

Ved VM i friidrett 2015 kom han på 20.-plass i kvalifiseringsrunden, og nådde ikke finalen.

Referanser
----------

1. ↑  10th European Youth Olympic Festival 2009 - Athletics - *B Long jump* (arkivert), besøkt 14. september 2015.
2. ↑  El Periodico Mediterraneo - *Pablo Torrijos, del Playas, campeón de España de triple salto en pista cubierta*, besøkt 15. september 2015.
3. ↑  RFEA - *Pablo Torrijos* Arkivert 24. september 2015 hos Wayback Machine. besøkt 15. september 2015.
4. ↑  El Periodico Mediterraneo - *El ‘gurú’ del triple salto español*, besøkt 15. september 2015.
5. ↑  RFEA - *LI Campeonato de España Absoluto en Pista Cubierta* Arkivert 10. august 2015 hos Wayback Machine. besøkt 15. september 2015.

Eksterne lenker
---------------

* (en) Pablo Torrijos – Olympics.com Rediger på Wikidata

* (en) Pablo Torrijos – Olympedia Rediger på Wikidata

* (en) Pablo Torrijos – Sports-Reference (OL-resultater – arkivert) Rediger på Wikidata

* (en) Pablo Torrijos – World Athletics Rediger på Wikidata

* (en) Pablo Torrijos – European Athletic Association Rediger på Wikidata

* (en) Pablo Torrijos – Diamond League Rediger på Wikidata
* (en) Profil hos European Athletics
* (es) Profil hos RFEA Arkivert 24. september 2015 hos Wayback Machine.
* (es) Presentasjon hos RFEA Arkivert 24. september 2015 hos Wayback Machine.
* (en) Profil hos All-Athletics Arkivert 2. april 2015 hos Wayback Machine.
* (en) Profil hos Diamond League
* (es) Profil hos Los Deportes